《对月柬畯生》
清代·孙世仪

月色自太古，流光照人怀。怀人耿不寐，古情正无涯。

古怀不可道，只道今人好。空见月华团，衮衮催人老。

青霄银汉两微茫，怅望高秋夜气苍。閒庭似雪共谁语，对此踌躇秋恨长。

君家近卜城南住，青山抱郭家边路。支筇带月叩遥天，指顾晴岚隔烟树。

可怜枯坐闭衡门，萝径阴森翠可扪。姮娥直弄金蟆过，碧海青天掩涕痕。

涕痕满把秋怀苦，清光一片无今古。照彻人间阙陷天，娲皇石烂凭谁补。

残年卧月杜陵人，期子短衣看射虎。

作者简介：孙世仪，字虞朝，号渔曹，江南通州人。监生。门人私谥文靖先生。有《文靖先生诗钞》。